

**ข้อบัญญัติองค์การบริหารส่วนตำบลทุ่งเตาใหม่**

**เรื่อง**

**การติดตั้งบ่อดักไขมันบำบัดน้ำเสียในอาคาร**

**พ.ศ. ๒๕๖๗**

**ของ**

**องค์การบริหารส่วนตำบลทุ่งเตาใหม่**

**อำเภอบ้านนาสาร จังหวัดสุราษฎร์ธานี**

**บันทึกหลักการและเหตุผล**

**ประกอบร่างข้อบัญญัติองค์การบริหารส่วนตำบลทุ่งเตาใหม่**

**เรื่อง การติดตั้งบ่อดักไขมันบำบัดน้ำเสียในอาคาร พ.ศ. ๒๕๖๗**

**หลักการ**

ยกเลิกข้อบัญญัติองค์การบริหารส่วนตำบลทุ่งเตาใหม่ เรื่อง การติดตั้งบ่อดักไขมันบำบัดน้ำเสียในอาคาร พ.ศ. ๒๕๕๐

**เหตุผล**

โดยที่ ข้อบัญญัติองค์การบริหารส่วนตำบลทุ่งเตาใหม่ เรื่อง การติดตั้งบ่อดักไขมันบำบัดน้ำเสียในอาคาร พ.ศ. ๒๕๕๐ ได้ใช้บังคับมาเป็นระยะเวลานาน อาจทำให้มีเนื้อหาไม่สอดคล้องกับแนวทางที่กรมส่งเสริมการปกครองท้องถิ่นให้พิจารณาดำเนินการเกี่ยวกับการบำบัดน้ำเสียในอาคาร จึงจำเป็นต้องยกเลิกข้อบัญญัติดังกล่าวข้างต้น และตราข้อบัญญัตินี้



**ข้อบัญญัติองค์การบริหารส่วนตำบลทุ่งเตาใหม่**

**เรื่อง การติดตั้งบ่อดักไขมันบำบัดน้ำเสียในอาคารพ.ศ. ๒๕๖๗**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหาร  
ส่วนตำบล พ.ศ.๒๕๓๗ และที่แก้ไขเพิ่มเติม ประกอบมาตรา ๑๘ มาตรา ๒๐(๓) และมาตรา ๔๔ แห่งพระราชบัญญัติสาธารณสุข พ.ศ.๒๕๓๕ และที่แก้ไขเพิ่มเติม องค์การบริหารส่วนตำบลทุ่งเตาใหโดยความเห็นชอบของสภาองค์การบริหารส่วนตำบลทุ่งเตาใหม่และนายอำเภอบ้านนาสาร จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า“ข้อบัญญัติองค์การบริหารส่วนตำบลทุ่งเตาใหม่ เรื่อง การติดตั้ง  
บ่อดักไขมันบำบัดน้ำเสียในอาคาร พ.ศ.๒๕๖๗”

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลทุ่งเตาใหม่ตั้งแต่วันถัดจาก  
วันประกาศในราชกิจจานุเบกษาเป็นต้นไป

ข้อ ๓ ให้ยกเลิกข้อบัญญัติองค์การบริหารส่วนตำบลทุ่งเตาใหม่ เรื่อง การติดตั้งบ่อดักไขมันบำบัดน้ำเสียในอาคาร พ.ศ.๒๕๕๐

บรรดาข้อบัญญัติข้อบังคับ กฎ ระเบียบ ประกาศหรือคำสั่งอื่นใดในส่วนที่ได้ตราไว้แล้ว  
ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัตินี้

“อาคาร” หมายความว่า ตึก บ้าน เรือน ร้านค้า ร้านอาหาร สำนักงานหรือสิ่งปลูกสร้างอย่างอื่น ซึ่งบุคคลอาจเข้าอยู่อาศัยหรือใช้สอยได้

“บ่อดักไขมัน” หมายความว่า สิ่งที่ใช้แยกจำพวกน้ำมันและไขมันออกจากน้ำซึ่งผ่านการใช้แล้ว

“การระบายน้ำ” หมายความว่า การผันน้ำ การปล่อยน้ำ การเทน้ำ การสาดน้ำหรือการกระทำอื่นใดที่เป็นการถ่ายเทน้ำ

“อาคารสาธารณะ” หมายความว่า อาคารที่ใช้ประโยชน์ในการชุมนุมทั่วไป เพื่อกิจกรรม  
ทางราชการ การเมือง การศึกษา ศาสนา นันทนาการ หรือการพาณิชยกรรม

“แหล่งระบายน้ำ” หมายความว่าทางหรือท่อระบายน้ำ ลำกระโดง ลำราง คู คลอง แม่น้ำ และแหล่งน้ำสาธารณะ แหล่งน้ำธรรมชาติ และแหล่งน้ำที่เป็นของเอกชนซึ่งมีทางเชื่อมต่อหรือสามารถไหลไปสู่แหล่งน้ำสาธารณะหรือแหล่งน้ำธรรมชาติได้

- ๒ –

“เจ้าพนักงานท้องถิ่น” หมายความว่า นายกองค์การบริหารส่วนตำบลทุ่งเตาใหม่

“พนักงานเจ้าหน้าที่” หมายความว่า ปลัดองค์การบริหารส่วนตำบลทุ่งเตาใหม่ และพนักงานองค์การบริหารส่วนตำบลทุ่งเตาใหม่อื่นที่เจ้าพนักงานท้องถิ่นแต่งตั้ง

ข้อ ๕ ให้นายกองค์การบริหารส่วนตำบลทุ่งเตาใหม่ เป็นผู้รักษาการตามข้อบัญญัตินี้ และให้มีอำนาจในการออกระเบียบ ประกาศหรือคำสั่งเพื่อปฏิบัติการให้เป็นไปตามข้อบัญญัตินี้

**หมวดที่ 1**

**บททั่วไป**

ข้อ ๖ ข้อบัญญัตินี้ให้ใช้บังคับแก่อาคารที่มีการระบายน้ำทิ้งลงหรือไหลลงสู่แหล่งระบายน้ำ และยังไม่มีกฎหมายใดกำหนดมาตรการเกี่ยวกับการกำจัดน้ำมันและไขมันสำหรับอาคารประเภทนั้น

ข้อ ๗ ให้เจ้าของหรือผู้ครอบครองอาคารตามข้อ ๖ ติดตั้งบ่อดักไขมันตามมาตรฐานที่เจ้าพนักงานท้องถิ่นประกาศกำหนด

ให้เจ้าของหรือผู้ครอบครองอาคารที่มีการปลูกสร้างใหม่ ดำเนินการติดตั้งบ่อดักไขมันสำหรับอาคารนั้นให้แล้วเสร็จก่อนเข้าอยู่อาศัยหรือใช้สอย และหากอาคารใดอยู่ระหว่างการปลูกสร้างใหม่ในวันที่ข้อบัญญัตินี้มีผลใช้บังคับ ให้ดำเนินการติดตั้งบ่อดักไขมันเช่นเดียวกัน

ข้อ ๘ ให้เจ้าพนักงานท้องถิ่นและพนักงานเจ้าหน้าที่ มีอำนาจและหน้าที่ ดังต่อไปนี้

(๑)เข้าตรวจสอบอาคารและบริเวณที่ตั้งอาคารในระหว่างพระอาทิตย์ขึ้นจนถึงพระอาทิตย์ตก

(๒) สั่งให้เจ้าของหรือผู้ครอบครองอาคารที่มีการระบายน้ำทิ้งหรือไหลลงสู่แหล่งระบายน้ำ ดำเนินการติดตั้งบ่อดักไขมันให้แล้วเสร็จภายในเก้าสิบวัน

ข้อ ๙ ให้เจ้าของหรือผู้ครองครองอาคารตามข้อ ๖ ทำการดูแลรักษา เก็บ ขนน้ำมันหรือไขมันในบ่อดักไขมันไปกำจัดและซ่อมแซมบำรุงรักษาบ่อดักไขมันให้อยู่ในสภาพที่ใช้การได้ตลอดเวลา

**หมวดที่ ๒**

**ค่าปรับ**

ข้อ ๑๐ ผู้ใดขัดขวางการปฏิบัติหน้าที่ของเจ้าพนักงานท้องถิ่นหรือพนักงานเจ้าหน้าที่ในการปฏิบัติตามการตาม ข้อ ๘(๑) ต้องระวางโทษ ปรับไม่เกินหนึ่งพันบาท


ข้อ ๑๑ ผู้ใดไม่ปฏิบัติตามคำสั่งของเจ้าพนักงานท้องถิ่นหรือพนักงานเจ้าหน้าที่ ตามข้อ ๘(๒) ต้องระวางโทษปรับ ไม่เกินห้าร้อยบาท และเจ้าพนักงานท้องถิ่นอาจกำหนดให้เสียค่าปรับอีกไม่เกินวันละสองร้อยบาท นับแต่วันถัดจากครบกำหนดระยะเวลาที่เจ้าพนักงานท้องถิ่นหรือพนักงานเจ้าหน้าที่กำหนด  
ให้ดำเนินการติดตั้งบ่อดักไขมันนั้นเป็นต้นไป จนกว่าจะได้ปฏิบัติให้ถูกต้อง

- ๓ -

ข้อ ๑๒ ให้เจ้าพนักงานท้องถิ่นประกาศประชาสัมพันธ์เผยแพร่ให้ประชาชนทราบถึงการปฏิบัติตามข้อบัญญัตินี้

ข้อ ๑๓ ให้เจ้าพนักงานท้องถิ่นมีอำนาจในการพิจารณายกเว้นการปฏิบัติตามข้อบัญญัตินี้  
ตามความจำเป็นและความเหมาะสมตามลักษณะของอาคารหรือสภาพพื้นที่บางแห่ง อาทิเช่น พื้นที่ภูเขา พื้นที่เกษตรกรรม พื้นที่ชนบท เป็นต้น

ประกาศ ณ วันที่ ๒๒ เดือน พฤศจิกายน พ.ศ. ๒๕๖๗

ลงชื่อ 

(นายถาวร สุขกิจ)

นายกองค์การบริหารส่วนตำบลทุ่งเตาใหม่

เห็นชอบ



(นายอุทัย เทือกสุบรรณ)

นายอำเภอบ้านนาสาร

.........................................